KOMMISSIONENS FORORDNING (EF) Nr. 2382/95 af 11. oktober 1995 om gennemførelsesbestemmelser for anvendelse i sektoren for frugt og grøntsager og i sektoren for forarbejdede frugter og grøntsager af den ordning, der er fastsat i frihandelsaftalerne mellem Fællesskabet på den ene side og Estland, Letland og Litauen på den anden side

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1275/95 af 29. maj 1995 om visse procedurer til gennemførelse af aftalen om frihandel og handelsanliggender mellem Det Europæiske Fællesskab, Det Europæiske Atomenergifællesskab og Det Europæiske Kul- og Stålfællesskab på den ene side og Republikken Estland på den anden side (1), særlig artikel 1,

under henvisning til Rådets forordning (EF) nr. 1276/95 af 29. maj 1995 om visse procedurer til gennemførelse af aftalen om frihandel og handelsanliggender mellem Det Europæiske Fællesskab, Det Europæiske Atomenergifællesskab og Det Europæiske Kul- og Stålfællesskab på den ene side og Republikken Letland på den anden side (2), særlig artikel 1,

under henvisning til Rådets forordning (EF) nr. 1277/95 af 29. maj 1995 om visse procedurer til gennemførelse af aftalen om frihandel og handelsanliggender mellem Det Europæiske Fællesskab, Det Europæiske Atomenergifællesskab og Det Europæiske Kul- og Stålfællesskab på den ene side og Republikken Litauen på den anden side (3), særlig artikel 1, og

ud fra følgende betragtninger:

Ifølge frihandelsaftalerne med Estland, Letland og Litauen nedsættes værditolden med 60 % ved indførsel af bestemte frugter og grøntsager og bestemte forarbejdede frugter og grøntsager inden for visse mængdemæssige lofter;

ifølge nævnte aftaler skal denne nedsættelse finde sted fra den 1. januar 1995;

de i aftalerne fastsatte kontingenter gælder for en flerårig periode; af hensyn til en rationalisering af gennemførelsen af de pågældende foranstaltninger vil det derfor være hensigtsmæssigt, at bestemmelserne vedrørende toldkontingenterne for frugt og grøntsager samles i en enkelt forordning, der gælder for 1995, 1996 og de efterfølgende år, og som gælder for både Estland, Letland og Litauen;

Fællesskabet skal i henhold til sine internationale forpligtelser åbne fællesskabskontingenter, for så vidt angår de i bilaget til denne forordning anførte produkter; det bør sikres, at alle Fællesskabets importører får lige og kontinuerlig adgang til disse kontingenter, og at de for kontingenterne fastsatte satser anvendes uden afbrydelse i alle medlemsstater ved enhver indførsel af de pågældende produkter, indtil kontingenterne er opbrugt; med henblik på at sikre en effektiv forvaltning af kontingenterne på fællesskabsplan er der imidlertid intet til hinder for, at det tillades medlemsstaterne at trække de nødvendige mængder på kontingenterne svarende til den faktiske indførsel; denne forvaltningsmetode kræver imidlertid et snævert samarbejde mellem medlemsstaterne og Kommissionen, idet sidstnævnte navnlig skal kunne følge udnyttelsesgraden af kontingenterne og underrette medlemsstaterne herom;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager og med udtalelse fra Forvaltningskomitéen for Produkter Forarbejdet på Basis af Frugt og Grøntsager -

UDSTEDT FØLGENDE FORORDNING:

Artikel 1

Fra den 1. januar 1995 indrømmes der ved indførsel til Fællesskabet af de i bilaget til denne forordning anførte frugter og grøntsager og forarbejdede frugter og grøntsager i medfør af aftalerne med Estland, Letland og Litauen en nedsættelse på 60 % af værditolden inden for toldkontingenter, der er anført i nævnte bilag.

Artikel 2

1. De i artikel 1 omhandlede toldkontingenter forvaltes af Kommissionen, der kan træffe alle hensigtsmæssige administrative foranstaltninger for at sikre en effektiv forvaltning af dem.

2. Såfremt en importør i en medlemsstat indgiver en angivelse om overgang til fri omsætning med anmodning om præferencebehandling for et produkt, der er omfattet af denne forordning, og såfremt toldmyndighederne antager denne angivelse, trækker den pågældende medlemsstat ved meddelelse til Kommissionen på den relevante kontingentmængde en mængde svarende til behovet.

Anmodningerne om sådanne træk med oplysning om datoen for antagelsen af de nævnte angivelser skal straks sendes til Kommissionen.

Sådanne træk tillades af Kommissionen afhængigt af datoen for, hvornår toldmyndighederne i den pågældende medlemsstat har antaget angivelserne om overgang til fri omsætning, og forudsat at den resterende kontingentmængde giver mulighed herfor.

3. Såfremt en medlemsstat ikke udnytter de trukne mængder, tilbagefører den snarest muligt disse til den pågældende kontingentmængde.

4. Såfremt de mængder, der er anmodet om, overstiger den resterende kontingentmængde, sker tildelingen i forhold til de mængder, der er anmodet om. Kommissionen underretter medlemsstaterne om de foretagne træk.

Artikel 3

1. Medlemsstaterne og Kommissionen arbejder nært sammen om at sikre, at denne forordning overholdes.

2. Kommissionen udarbejder hvert år senest tre måneder efter udløbet af toldkontingenternes anvendelsesperiode en sammenfattende oversigt pr. produkt og pr. land over de træk, der er foretaget på kontingenterne i bilaget til denne forordning. Denne oversigt sendes til Forvaltningskomitéen for Frugt og Grøntsager og til Forvaltningskomitéen for Produkter Forarbejdet på Basis af Frugt og Grøntsager.

Artikel 4

Hver medlemsstat sikrer importørerne af de pågældende produkter lige og vedvarende adgang til toldkontingenterne, så længe restmængderne af kontingenterne tillader det.

Artikel 5

Den protokol angående definitionen af begrebet »varer med oprindelsesstatus« og angående metoderne for administrativt samarbejde, der er knyttet som bilag til de pågældende aftaler mellem Fællesskabet og de i artikel 1 omhandlede lande, finder anvendelse.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. oktober 1995.

På Kommissionens vegne

Franz FISCHLER

Medlem af Kommissionen

(1) EFT nr. L 124 af 7. 6. 1995, s. 1.

(2) EFT nr. L 124 af 7. 6. 1995, s. 2.

(3) EFT nr. L 124 af 7. 6. 1995, s. 3.

BILAG

>TABELPOSITION>